SK Úradný vestník Európskej únie C 80/1

STANOVISKO EURÓPSKEJ CENTRÁLNEJ BANKY

z 22. januára 2014

k návrhu nariadenia o odklade termínu prechodu na systém SEPA

(CON/2014/3)

2014/C 80/01

Úvod a právny základ

Európska centrálna banka (ECB) prijala 14. januára 2014 žiadosť Rady Európskej únie o stanovisko k návrhu nariadenia Európskeho parlamentu a Rady, ktorým sa mení a dopĺňa nariadenie Rady (EÚ) č. 260/2012, pokiaľ ide o prechod na celounijné úhrady a inkasá (1) (ďalej len „navrhované nariadenie“).

Právomoc ECB vydať stanovisko je založená na článkoch 127 ods. 4 a 282 ods. 5 Zmluvy o fungovaní Európskej únie a na článku 3.1 Štatútu Európskeho systému centrálnych bánk a Európskej centrálnej banky, keďže navrhované nariadenie obsahuje ustanovenia, ktoré patria do pôsobnosti ECB, najmä v súvislosti so základnou úlohou Eurosystému na základe článku 127 ods. 2 Zmluvy, a to podporovať plynulé fungovanie platobných systémov. V súlade s článkom 17.5 prvou vetou rokovacieho poriadku Európskej centrálnej banky Rada guvernérov prijala toto stanovisko.

Účel a obsah navrhovaného nariadenia

Európska komisia zverejnila 9. januára 2014 navrhované nariadenie, ktorým sa zamýšľa zmeniť a doplniť nariadenie Európskeho parlamentu a Rady (EÚ) č. 260/2012 (2) zavedením dodatočného prechodného obdobia v trvaní šiestich mesiacov. Na základe navrhovaného nariadenia by „doložka o ochrane predchádzajúceho stavu“ umožnila bankám a iným poskytovateľom platobných služieb spracovávať platby, ktoré nie sú v súlade s nariadením (EÚ) č. 260/2012 až do 1. augusta 2014, čím by sa zabezpečilo, aby účastníci trhu, ktorí do februára 2014 nesplnia podmienky uvedené v nariadení (EÚ) č. 260/2012, mohli pokračovať v platbách a vylúčili by sa tým akékoľvek ťažkosti pre spotrebiteľov.

1. Všeobecné pripomienky

1.1. Bezprostredne po zverejnení navrhovaného nariadenia Eurosystém ocenil vo svojom vyhlásení (3) silné a úspešné úsilie o prechod, ktoré vynaložili zúčastnené strany v eurozóne. Vo vyhlásení sa uvádza, že najnovšie informácie z národných spoločenstiev pre jednotnú oblasť platieb v eurách (SEPA) nasvedčujú tomu, že tempo prechodu je vysoké a zrýchľuje sa, čo naznačuje, že veľká väčšina zúčastnených strán dokončí svoj prechod na čas.

1.2. Navrhované nariadenie spôsobilo na trhoch neistotu v súvislosti s konečným termínom prechodu, a preto existuje naliehavá potreba prijať jasné pravidlá. Ďalšou obavou je nedostatok právnej istoty v prípade, že navrhované nariadenie sa prijme až po súčasnom konečnom termíne, ktorým je 1. február 2014. Túto obavu by čiastočne vyriešila navrhovaná spätná účinnosť navrhovaného nariadenia, t. j. od 31. januára 2014. Malo by sa v čo najväčšej miere zabrániť situácii, kedy súčasný konečný termín prechodu bude platiť až do prijatia navrhovaného nariadenia a trhy budú počas tejto doby v neistote či bude navrhované nariadenie prijaté.

1.3. Preto je mimoriadne dôležité obnoviť právnu istotu, obmedziť neistotu na trhoch a poskytnúť im jasné pravidlá o konečnom termíne. Tieto ciele je možné najlepšie zabezpečiť tak, že Rada a Parlament prijmú navrhované nariadenie rýchlo bez akýchkoľvek ďalších zmien jeho základných prvkov.

2. Konkrétne pripomienky

V zmysle uvedených cieľov a v rozsahu, v akom to zrýchlený legislatívny postup umožňuje, ECB navrhuje zmeny, ktoré majú za cieľ: a) objasniť pôsobnosť navrhovaného nariadenia (zavedenie dodatočného prechodného obdobia, a to odchýlne od platnej úpravy) a jeho odôvodnenie (je nepravdepodobné, že prechod na systém SEPA bude k 1. februáru 2014 plne ukončený); b) zjednotiť terminológiu navrhovaného nariadenia s terminológiou nariadenia (EÚ) č. 260/2012 a c) zabezpečiť vyjasnenie vplyvu prechodného obdobia na ukladanie sankcií.

V prípadoch, kde ECB odporúča zmenu navrhovaného nariadenia, sú v prílohe uvedené pozmeňujúce návrhy spolu s vysvetlením.

Vo Frankfurte nad Mohanom 22. januára 2014 Prezident ECB Mario DRAGHI

(1) COM(2013) 937 final.

(2) Nariadenie Európskeho parlamentu a Rady (EÚ) č. 260/2012 zo 14. marca 2012, ktorým sa ustanovujú technické a obchodné požiadavky na úhrady a inkasá v eurách a ktorým sa mení a dopĺňa nariadenie (ES) č. 924/2009 (Ú. v. EÚ L 94, 30.3.2012, s. 22).

(3) Tlačová správa z 9. januára 2014. Dostupné na internetovej stránke ECB na http://www.ecb.europa.eu